Diari Oficial de la Generalitat Valenciana


Sumari del DOGV 3006, del 04-06-1997 (1997/8051)

DECRET 174/1997, de 20 de maig, del Govern Valencià, per a la creació d'una Comissió Especial per a la implantació de l'euro.
-----------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1997/05/20/174/dof/vci/html**

### Dades del document

Número de DOGV
:   3006

Data del DOGV
:   04-06-1997

Secció del DOGV
:   DISPOSICIONS GENERALS

Número del document
:   1997/8051


Data del document
:   20-05-1997

Organisme emissor
:   Conselleria d'Economia, Hisenda i Administració Pública

Tipus de document
:   Decret

Anàlisi jurídica

DECRET 174/1997, de 20 de maig, del Govern Valencià, per a la creació d'una Comissió Especial per a la implantació de l'euro.
  
A partir de l'1 de gener de 1999 els estats membre de la UE que participen de la tercera fase de la Unió Econòmica i Monetària es veuran obligats a dur a terme la introducció de l'euro. Gradualment, tal i com està previst, l'euro anirà substituint la pesseta com a unitat de compte i com a mitjà de pagament, donant lloc a un conjunt de conseqüències d'enorme transcendència per a l'economia valenciana.
  
Cal establir una estructura organitzada que permeta anticipar les accions necessàries que ha de dur a terme l'administració autonòmica per a facilitar la implantació de l'euro. No sols ha de considerar-se l'àmbit propi de l'administració sinó que és imprescindible coordinar amb el sector privat les accions que es consideren oportunes.
  
L'òrgan que assumeix la coordinació de la implantació de l'euro és la Conselleria d'Economia, Hisenda i Administració Pública en la qual resideixen les competències en matèria financera.
  
A proposta del conseller d'Economia, Hisenda i Administració Pública, i amb la deliberació prèvia del Govern Valencià, en la reunió del dia 20 de maig de 1997,
  
  
DECRETE
  
  
Article 1. Creació de la Comissió Especial
  
Es crea la Comissió Especial per a la introducció de l'euro adscrita a la Conselleria d'Economia, Hisenda i Administració Pública.
  
  
  
Article 2. Composició de la Comissió Especial
  
1. La Comissió Especial estarà composta per:
  
a) President: el conseller d'Economia, Hisenda i Administració Pública.
  
b) Vicepresident 1r: el sotssecretari de Política Financer i Tresor.
  
Vicepresident 2n: el sotsscretari per a la Modernització de les Administracions Públiques.
  
c) Vocals:
  
- El director general d'Economia.
  
- El director general de Pressupostos.
  
- El secretari general de cadascuna de les conselleries.
  
- Un representant de la Federació Valenciana de Municipis i Províncies.
  
- Un representant de les organitzacions empresarials de la Comunitat Valenciana
  
- Un representant del Consell de Cambres Oficials de Comerç, Indústria i Navegació de la Comunitat Valenciana.
  
- Un representant de la Federació Valenciana de Caixes d'Estalvis.
  
- Un representant de cadascuna de les organitzacions sindicals més representatives de la Comunitat Valenciana.
  
d) Secretari: el cap del Servei d'Anàlisi, Avaluació i Programació Econòmica.
  
2. No obstant el que disposa l'apartat anterior, podran ser convocats a la Comissió Especial, amb l'objecte de ser consultats sobre els afers competència d'aquesta, representants de l'administració de l'Estat. Així mateix, els especialistes en les matèries objecte de la Comissió Especial també podran ser convocats.
  
  
  
Article 3. Funcions de la Comissió Especial
  
Correspon a la Comissió per a la implantació de l'euro:
  
a) Analitzar les conseqüències que la introducció de l'euro puga presentar tant en l'àmbit de l'administració pública com en les relacions d'aquesta amb el sector privat.
  
b) Elaborar criteris i coordinar plans d'actuació proposats per les distintes instàncies de l'administració autonòmica.
  
c) Proposar mesures que anticipen i suavitzen el trànsit a la moneda única.
  
d) Organitzar i realitzar accions de difusió informativa en el territori de la Comunitat Valenciana.
  
e) Coordinar les actuacions que proposen altres administracions, institucions o associacions de l'àmbit privat.
  
f) Crear les subcomissions que es consideren oportunes per a realitzar les actuacions previstes, entre les quals s'inclourà l'adaptació informàtica al nou escenari de l'any 2000.
  
g) Proposar l'elaboració d'informes sobre les conseqüències de l'aplicació de l'euro en la Comunitat Valenciana.
  
  
Article 4. Freqüència de les reunions de la Comissió Especial i convocatòria
  
La Comissió es reunirà amb la periodicitat que ella mateixa determine i, almenys, dues vegades a l'any.
  
La convocatòria, junt amb l'ordre del dia de cada reunió, haurà de ser notificada als membres de la Comissió amb una antelació mínima de 48 hores, excepte casos d'urgència justificada.
  
  
Article 4. Plans sectorials per a la introducció de l'euro
  
Sobre la base de les funcions de la Comissió, cada conselleria podrà elaborar un Pla Sectorial per a la introducció de l'euro, en el qual es recolliran les propostes de cada departament en l'àmbit de la seua competència.
  
Aquests plans, que seran revisables a mesura que apareguen noves dades, podran comprendre, a més, un inventari dels procediments administratius i un inventari de la normativa que calga modificar, o elaborar, i l'avaluació dels costos d'implantació de l'euro.
  
  
  
Article 6. Documentació
  
Els distints departaments de la Generalitat Valenciana posaran a disposició de la Comissió Especial la informació necessària per al desenvolupament de les seues funcions a requeriment del seu president. Així mateix, els vocals de la Comissió col·laboraran a demanar la informació necessària per a la seua comesa.
  
  
Article 7. Dissolució de la Comissió
  
La Comissió regulada per aquest decret quedarà dissolta en la data en què, al seu judici, s'haja completat la introducció de l'euro i haja desaparegut el seu objecte.
  
  
DISPOSICIONS ADDICIONALS
  
  
Primera. Normes de funcionament
  
Sense perjudici de les peculiaritats previstes en aquest decret i en les seues normes de constitució, la Comissió per a la introducció de l'euro es regirà pel que estableix en matèria d'òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Igualment, la Comissió podrà aprovar les normes de règim intern que estime procedents per al millor desenvolupament dels seus treballs.
  
  
Segona. Termini de constitució de la Comissió
  
La Comissió es constituirà en el termini d'un mes des de l'entrada en vigor d'aquest decret.
  
DISPOSICIONS FINALS
  
  
Primera
  
S'autoritza el conseller d'Economia, Hisenda i Administració Pública per a dictar les disposicions que siguen necessàries per al desplegament i l'aplicació d'aquest decret.
  
  
Segona
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
  
València, 20 de maig de 1997
  
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
  
El conseller d'Economia, Hisenda i Administració Pública,
  
JOSÉ LUIS OLIVAS MARTÍNEZ


Còpia Permalink ELI